
תקנות זכויות נפגעי עבירה (אחראים במשטרת ישראל), התשס"ט-2009 1
בתוקף סמכותי לפי סעיפים 24 ו-28 לחוק זכויות נפגעי עבירה, התשס"א-2001 (להלן - החוק), ובאישור ועדת החוקה חוק ומשפט של הכנסת, אני מתקין תקנות אלה:

1. הגדרות

בתקנות אלה -

"הוראות החוק" - הוראות החוק והוראות התקנות שנקבעו מכוחו;

"המפכ"ל" - המפקח הכללי של משטרת ישראל (להלן - המשטרה);

"השר" - השר לביטחון הפנים;

"קצין משטרה בכיר" - כהגדרתו בפקודת המשטרה [נוסח חדש], התשל"א-1971 .

2. מינוי ראש מדור נפגעי עבירות
השר, לאחר שהונחה לפניו המלצת המפכ"ל, ימנה קצין משטרה בכיר לתפקיד ממונה על הטיפול בנושא נפגעי עבירות במשטרה (להלן - ראש מדור נפגעי עבירות).

3. מינוי קציני נפגעי עבירות
(א) המפכ"ל או מי שהוא הסמיך לעניין זה, ימנה קצינים לתפקיד ממונים על הטיפול בנושא נפגעי עבירה במחוזות - לפחות קצין אחד בכל מחוז (להלן - קצין נפגעי עבירות).

(ב) קצין נפגעי עבירות ימונה לאחר שניתנה חוות דעת ראש מדור נפגעי עבירות כי הוא מתאים לתפקיד בשל ניסיונו המקצועי, הכשרתו או השכלתו וריאיון שקיים עמו, ולאחר שעבר הכשרה כאמור בתקנה 4.

(ג) קצין נפגעי עבירות אחראי למילוי חובות המשטרה ותפקידיה בקשר עם הוראות החוק בהתאם להנחיה המקצועית של ראש מדור נפגעי עבירות.

4. הכשרת קצין נפגיע עבירות

מועמד להתמנות כקצין נפגעי עבירות יעבור הכשרה בעניינים אלה:

(1) מטרת החוק, עקרונותיו, והוראותיו;

(2) תפקידי קצין נפגעי עבירות בקשר עם מילוי חובת המשטרה במימוש מטרות החוק והוראותיו;

(3) הכרת זכויותיהם וצורכיהם של נפגעי עבירות ותפקידי המשטרה בהתייחס לאלה;

(4) הכרת צרכים ומאפיינים מיוחדים של נפגעי עבירות, ובכלל זה - נפגעי עבירות אלימות בין בני זוג, נפגעי עבירות מין, נפגעי עבירות שהם קטינים או בעלי מוגבלויות, נפגעי עבירות שהם בני משפחות של מי שהעבירה גרמה למותו ותפקידי המשטרה בהתייחס לצרכים ולמאפיינים אלה;

(5) דרכי מסירת מידע מהמשטרה לנפגעי עבירות ומנפגעי עבירות למשטרה ובכלל זה, הכרת המערכת הממוחשבת למסירת מידע לנפגעי עבירות.

5. תפקידי קצין נפגעי עבירות ואופן פעולתו

קצין נפגעי עבירות יהיה כפוף מקצועית לראש מדור נפגעי עבירות, יפעל להבטחת מימוש זכויות נפגעי עבירה שהאחריות למימושן מוטלת על המשטרה לפי הוראות החוק ובהתאם להנחיה המקצועית, וזאת בין השאר על ידי ביצוע פעולות אלה:

(1) סיוע ביישום מדיניות המשטרה בטיפולה בנפגעי עבירות, תוך שימת דגש על מתן מענה לצורכי נפגעי העבירות ועל שיפור השירות הניתן להם;

(2) פיקוח מקצועי, הנחיה, ייעוץ וסיוע לשוטרים בכל הנוגע לנפגעי עבירות ובאשר למימוש תפקיד המשטרה ביחס אליהם;

(3) פיקוח ובקרה על העברת מידע מהמשטרה לנפגעי העבירות, לרבות קיום הוראות תקנות זכויות נפגעי עבירה, התשס"ב-2002, וכן פיקוח ובקרה על מתן אפשרות להעברת מידע מנפגעי העבירות למשטרה;

(4) פיקוח ובקרה על קיום הוראות החוק בכל הנוגע לחקירת נפגעי עבירות;

(5) הדרכה ומתן מידע לשוטרים בנושאי החוק ובנושאים נוספים הנוגעים לנפגעי עבירות, לרבות חידושי חקיקה ופסיקה בנושא זכויות נפגעי עבירות;

(6) איסוף מידע עדכני בדבר שירותי סיוע לנפגעי עבירות והפצתו לידיעת השוטרים שעשויים להיזקק למידע זה כדי להעבירו לידיעת נפגעי עבירה;

(7) תיאום עם יחידות הסיוע בפרקליטות המדינה ובפרקליטויות המחוז;

(8) מעקב שוטף אחר יישום הוראות החוק, איתור קשיים וליקויים ביישומו ודיווח תקופתי לראש מדור נפגעי עבירות על הפעילות השוטפת כאמור וכן דיווח מיידי במקרים חריגים כפי שיונחה על ידי ראש מדור נפגעי עבירות;

(9) המלצה על קביעת הנחיות או נהלים בתחומים הנוגעים לתפקידו.

____________________________

